26
Huta Then kah Omngaihnah
1 Huta then kah a va tah a yoethen tih, a hingnah khohnin khaw rhaepnit la a puh pah.
2 Hlangcong nu loh a va ham omngaihnah a khuen, Te dongah anih te a kum khaw ngaimongnah neh soep.
3 Huta then tah yoethennah a len koek coeng ni, A nih tah Boeipa aka rhih tongpa lakli ah Yoethennah la a paek ni.
4 Khodaeng cakhaw, boei cakhaw, a thinko a ngaimong, a tue boeih khuiah a maelhmai hlampan.
5 Hno pathum loh a thinko a hih tih, a pali nah he ka rhih ngai bal. Khopuei ah olthaekaling neh hlang aka kuk, laithae hlang aka pup, He boeih he dueknah lakah khaw thae ngai.
6 Huta kah mingthae, thatlainah a om vaengah, thinphatnah neh kothaenah thoeng tih, a ol haat te hlang tom a ming sak.
7 Huta thae he hamkun suihlaih bangla om, anih aka lo te khaw rhulti aka buem bangla om.
8 Yumi nu loh thintoek muep a soeh, A yah te khaw a da tloel.
9 Thinpom mikdai loh hlangpam nu a voeih, a mikhlang loh a longpuei a dawn.
10 Canu thinthah te khaw rhep dawn, yalponah hmu vetih hnonah tarha ve.
11 Mikdai aka lolh khaw ngaithuen, Nang soah a tholh atah let boeh ne.
12 Tuihal yinlai loh a ka a ang tih, a taengkah tui boeih te a ok bangla, Dap takuem kah hlingcong taengah ngol vetih palaa hamla a liva te a ong pah ni.
Huta Then kah Yoethennah
13 A yuu kah hloeihhlamnah loh a va a hmae sak, a bithainah loh a rhuh soah a saa a saibawn sak.
14 Oldip nu he tah Boeipa taeng lamkah kutdoe ni, amah aka toel uh lakah a phu aka tlo he om pawh.
15 Mueltuet nu loh hloeihhlamnah soah hloeihhlamnah a thap, te dongah a boethennah te coi dongah khiing lek pawh.
16 Boeipa kah hmuensang ah khomik a thoeng bangla, huta then kah a hlangthen loh imkhuikho a then sak.
17 Hmaitung cim dongkah hmaithoi a vang bangla, a maelhmai then khaw a mueimae a khuetnet la om.
18 Sui tungpum dongkah cakben bangla a kholan khaw pihling tih a khokhan cikngae.
19 Ka ca, na camoe kah pailumnah te a then la khoem na thadueng te hlanglak taengah pae boeh.
20 Vannaem boeih ah khaw laimen hmuen mah tlap, Na cangti khaw tuh lamtah, na cangsawt mah tangnah.
21 Te daengah ni na cadil ham kho a buh vetih, a casak soah khaw uepangnah a khueh vaengah, muep a rhoeng uh eh.
22 Pumyoi he timtui la a ngai uh tih, rhukom nu khaw a hlang ngaih ham dueknah imsang la poeh.
23 Lailak nu tah cungpoeh pa kah buhham la om tih cuepmueih nu ta Boeipa aka rhih hlang taengah a paek.
24 Yahdaeng nu tah rhaidaeng la pongtho tih, mueltuet canu tah a va mikhmuh ah pataeng birhih.
25 Thinlen nu tah ui bangla a ngai dae, a yah aka khueh long tah Boeipa a rhih.
26 A va aka hinyah nu tah hlang boeih loh hlang cueih la a ngai, Tedae a koevoeinah neh a va aka hliphen tah lailak nu boeih a khueh uh. Huta then kah a va tah a yoethen, a khohnin khaw rhaepnit la puh ni.
27 Ol ue neh olyet nu lah caemthoh kah olueng a tum bangla om, hlang boeih khaw caem tlung lakliah kah kho a sak ni.
Ka Hnuenah Hno Pathum
28 Ka thinko he hno panit loh a toeh, tedae a pathum kah loh ka thintoek a loh. Hlang rhalh khaw vawtthoek neh khodaeng tih, Hlang cueih khaw mat a phaep uh. Hlang he duengnah lamloh tholhnah la mael. Te dongah Boeipa loh cunghang a tawn coeng.
29 Thenpom khaw boethae sainah lamloh khoem uh tloel tih hnoyoi khaw tholhnah lamkah cimcaih tloel.