8
Cueih Khueh Lamtah Poek Hueltue
1 Tha aka om neh khaw oelh uh rhoi boeh, amih kut ah na cungku tarha lah ve.
2 Boei nen khaw nen uh rhoi boeh, a khueh tawn loh nang m'payawk ve.
3 Ka aka ang soeh nen khaw tuituk uh boel lamtah, amih kah hmai dongah thing cum pah boeh.
4 Saipat la aka om nen khaw hawlthak coeng boeh, na pa rhoek te han soehsal ve ne.
5 Tholhnah khui lamloh aka mael ke palawmnah boeh, mamih he dantat aka yok la n'om te poek.
6 Pa tong te khaw hnael boeh ne, mamih khaw patong la n'om uh van ni.
7 Hlang a duek vaengah omtoem boeh, mamih khaw n'duek kuekluek ni tila poek.
8 Hlang cueih kah olka te hnoelrhoeng boeh, Tedae amih kah ollam nen te namah haam lah. Amih taeng lamkah ni olrhi neh, boei na bi ham khaw a longim na ming eh.
9 Patong kah olka te khaw hnalval boeh, amih khaw ana pa rhoek taeng lamlong ni ana cang. Metla na yakming ham khaw amih taeng lamloh cang lamtah, a ngoe vaengah tah ollannah aka pae ham ni.
10 Hlang tholh rhoek kah hmaili te tok pah boeh, namah te amih khaw hmai sai loh n'hlawp ve.
11 Calthai khaw na kho kungah pai sak boeh, Na ol soah rhongngol bangla n'tangkhuep ve.
12 Namah lakah aka tlung khaw hno vat boeh, na vat atah ka sung coeng tila poek laeh.
13 Na phanah kah a voel olhlo aih boeh, na hlo coeng atah lai na sah ham rhuengphong laeh.
14 Laitloekkung taegkah olkhueng te khaw paan boeh, A oltloek long te amah kolo taengah ni a pai hae eh.
15 Kuvit neh khaw yin la cet hmaih boeh, amih te nang taengah hnorhih lam ni a om eh. amamih ngaih bangla om uh vetih tih, amih kah anglatnah loh namah m'poci ni.
16 Thintoi te hnueih hamla rhut boeh, amih te khopong ram ah yin la caeh puei boeh. Thii a long khaw amih ham tah a poeyoek lam ni a ngai, Te dongah na kut dongah bomnah a om pawt vaengah, namah te mat m'boh uh ni.
17 Hlang ang nen khaw dawt uh rhoi boeh, amih loh olhuep a phah uh thai hae moenih.
18 Olhuep la khoem ham aka om te tah, hlang lak kah mikhmuh ah khaw sai boeh, amih loh metla n'yan ham khaw na ming moenih.
19 Na poeknah te hlang taengah khaw phoe tarha boeh, na omngaihnah te voek na vai lah ve.