11
Khosoek Rhamrhae A Poeng sak
1 Amih kah bibi te cueihnah loh tonghma cim kah kut dongah a thaihtak sak.
2 Amih te khosoek khopong ah khaw cet uh tih, mingpawt hmuen ah a dap a tuk uh.
3 A thunkha khaw muk uh tih rhal khaw a tloek uh.
4 A halh uh vaengah namah te n'khue uh tih, lung ning loh a tuihalih khaw a rhaem sak.
5 Amah te nen te a thunkha rhoek dan a tat dae, A ngoe vaengah te nen te hoeikhangnah a dang.
6 Socak yueng la kumhal aka long tuiva te, thii neh na poek pah tih nu coeng.
7 Casen a ngawn te oltloeknah hamla na toel tih, Amih te buengrhuet la tui muep na paek.
8 A tuihalh tue vaengah a thunkha rhoe, Na toel pah te amih na hmuh sak.
9 A tawnba uh vaengah, sitlohnah neh amih hlinsai dongah, Lailak rhoek te kosi neh lai na tloek tih na phaep te a ming uh.
10 Amih te manu napa bangla na noemcai tih rhalrhing na paek dae, Lailak rhoek tah manghai mangkhak bangla tholh thungnah na khueh.
11 Yinhnuk yinhma ah khaw paepnah neh rhen om uh tih,
12 A nguekcoinah neh rhaepnit la om uh. Aka thoeng te a poeknah neh kopangnah la om.
13 Amamih kah dantatnah te a yaak uh vaengah, Hlangdueng loh hoeikhangnah a dang tih, Amih te Boeipa loh a sai coeng tila a hmuhming uh.
14 Lamhma vaengah amih te nueibu la a voeih uh, A vai uh tih a yan uh dongah A hnukkhueng la amah taengah aka thoeng te, ngaihmang khobing la om uh. Amih a halh uh vaengah khaw hlang dueng hamtah longpuei a tloe a khui pah coeng.
Lailak Soah Dantatnah
15 Hlang ang neh lailak kah poeknah te thuung hamla, amih loh rhul olmueh neh a hong rhamsa te bawk ham, Longphaelh la a mawt uh coeng. Te dongah amih te toel hamla mulhing te rhoepsaep la, Amih taengah na tueih pah.
16 Te dongah a tholhnah bang boeih la, thungnah khaw boeih om tite ming saeh.
17 Na dongah na kut tah a tha-om rhoe pai, Te nen ni pawmpam hno khui lamloh diklai na suen. Amih soah vom cako neh sathueng satlung hlah ham khaw Na vawt loengloeng moenih.
18 Muep aka phit ming mueh satlung khaw a thai la na suen Te bang te hmai hluei bangla phit tih, hmai puei bangla khu tih, A mik dong lamloh rhih om hmai aa te hli.
19 Mueirhih loh pilnam phae hamla a sai thai bueng kolla, amih mikhmuh kah a hiham nen mah a ngawn thai coeng.
20 Pilnam lamloh pakhat la a hil thoeng mai cakhaw, tiktamnah loh a hloem tih na thaomnah hil loh a haeh vaengah tah, A cungkuem he a hlangmi neh, cungnueh neh, a khiing neh na saekboe coeng.
Thaomnah neh Sitlohnah Pathen
21 Na sarhi he tah thaomnah a len la tueng ham om yoeyah tih Na ban dongkah thadueng te unim aka oel thai eh?
22 Diklai pum pataeng na hmaiah tah coi soikah cungcik bangla om tih, diklai dongah aka cip ming mincang buem tui bangla om.
23 Tedae a cungkuem na sai thai dongah, cungkuem taengah rhennah na khueh.
24 Aka om hno boeih he na lungnah tih, Na sai hno coeng he tah na tuei moenih. Na thinah hamla hno pakhat na moenih.
25 Na ngaih pawt koinih hno pakhat soah khaw na ueh mahpawh, Na hoep tangtae te na khue pawt koinih, metlam lae pakhat khaw a om pai eh.
26 Namah kah la a om dongah a cungkuem he a hlun, Aw Boeipa namah loh mulhing boeih he na lungnah.