3
Manunapa Soah Khueh Ham Koi
1 Ka a rhoek aw, na pa kai ol he hnatun uh, a cuepmueih la pongtho lamtah, a suengnah la n'khoem saeh.
2 Boeipa loh ca rhoek soah a napa te a thangpom tih, ca rhoek soah saithainah khueh ham a manu te a cak sak.
3 Napa thangpom he tholh dawthnah la om tih,
4 A manu hinyahnah he tah kawn aka tung neh vai uh.
5 A napa aka thangpom hlang tah a ca rhangneh omngaih vetih, A thangthui uh vaengah khaw a hnatun pah ni.
6 Napa hinyahnah he tah hinglung vangnah la om tih, manu aka thangpom loh Boeipa ol te a ngai.
7 Te dongah a manu napa te a boei bangla bongyong saeh.
8 Na pa te ol neh, khoboe neh thangpom lah, te daengah nih a yoethennah te nang soah a pai eh.
9 Pa kah yoethennah loh ca rhoek kah im a thoh pah tih, manu kah thaephoeinah loh a khoengim a phil pah.
10 Na mah na thangpom neh na pakah mingthaenah saii boeh, na pa kah mingthaenah te nang thangpomnah moenih.
11 Ana pa kah thangpom nah khaw amah kah thangpomnah ni, te dongah a manu aka hinyahnah pawh camoe tah mingthae a phueih.
12 Ka ca aw, na pa te a patong vaengah khaw bom, a hing khui ah anih te kothet sak boeh.
13 a kopoek talh mai cakhaw a taengah thinsennah khueh mai, na thaomnah na khueh li vaengah khaw anih te hnoo boeh.
14 Pa taengah rhennah aka khueh tah hnilh pawt vetih, na tholhnah soah nang ham tholh hlahnah la om ni.
15 Nang kah citcai khohnin vaengah khaw, nang ham kolonah a poek vetih, khothen vaengkah cingmai bangla, na tholhnah khaw cing ni.
16 A napa aka hno he tah Pathen aka soehsalkung neh vai uh tih, A manu thintoek aka saii tah Boeipa loh thae a phoei thil.
Kodonah
17 Ka ca, na hutnah te kodonah neh saii, Pathen aka doe rhoek long nang n'lungnah bitni.
18 Len la na om atah, namah te kodo la muep na om a kuek. Te daengah ni Boeipa Mikhmuh ah kolonah na dang eh.
19 Muep phoe uh tih yan uh mai cakhaw, kodo long ni olhuep a hmuh sak.
20 Lennah he khaw Boeipa kah a tlungthangnah tih, kodo long tah Boeipa a thangpom.
21 Namah hamla aka kuel tloe te khaw tlap boel lamtah, na sarhi voelah aka om khaw khe boeh.
22 Nang hamla balae olpaek aka om tih, na ngoe mueh tah a thuh coeng mah thuep.
23 Nang voelkah olka dongah lai panit la phae sak boeh, na ming thai lakah a yet la nang te n'tueng coeng.
24 Amih kah kopoek loh longhmang la muep a mawt tih, poek tholnah loh a laitloeknah khaw a haeh sak coeng.
25 Ming a om pawt tah vangnah om pawh, mingnah a om pawt tah cueihnah om pawh.
26 Thin thah kah hmakhahnah khaw thae cakue tih, mueirhih aka lungnah khaw amah te ni a toh eh.
27 Lungbuei mangkhak he khaw ngaihmang loh a nan vetih, hlangtholh loh tholnah te tholhnah neh a koei.
28 Hlang oek te citcai loh a tlak thil vaengah, a hoeihnah om pawt tih, boethae thing te anih khuiah a yung cak.
29 Lungming kah lungbuei long tah thuidoeknah te a oep tih, hna aka kaeng tah cueih aka ngaih la om van.
Khodaeng Bomnah
30 Hmai tak khui kah tui a rhaeng bangla, bomcennah khaw tholh dawthnah la om.
31 Kolonah neh aka pae loh hmailong ham khaw a paek, A cungku vaengah khaw aka duelkung a hmuh ni.