28
1 Tawnlonah aih khaw Boeipa kah tawnlohnah ni a dang, Amih kah tholhnah te Boeipa loh khak a khoem coeng.
2 Na imben loh thae a saii te khaw khodawkngai mai, tedaengah ni na thangthui vaengah na tholhnah han hlah eh.
3 Hlang long a hui taengah thintoeknah tlal khueh koinih, metlam lae Boeipa taengkah hoeihnah te a lamtawn eh?
4 Hlang he amah bangla a tloe taengah rhennah khueh pawt koinih, amah tholnah soah tholhhlahnah te metlam a bih thai eh?
5 Pumsa saloela kosi te puet vuelh koinih, a tholhnah soah u long lae tholh dawthnah boirhaem te a saii pa eh?
6 Na hing a bawtnah te poek lamtah rhalcak te khueh boeh, Pocinah neh dueknah te poek lamtah, aka thuem olpaek te khaw poek lah.
7 Olpaek te poek lamtah a imben taengah thintoek sak boeh, Khohni kah paipi te poek lamtah, a thae bueng te dawn boeh.
8 Olpungnah rhael lamtah na tholhnah yol ni, thinsanah long khaw hmai ni a puek sak.
9 Hlang tholh loh paya khaw a paa sak tih, rhoepnah lakliah khoponah ni a soem.
10 Hmaitui a pueh vaengah tah, hmai ni a tak, Mangkhaknah a pueh vaengah, olpungnah rhoeng. Hlang he a thadueng a puh vaengah a thintoek yet tih, a khuehtawn a puh vaengah a kosi khaw rhoeng.
11 Koeloe olpungnah loh hmai a puek sak tih, koeloe oelnah loh thii a long sak.
Olthae
12 Hmaili te na hmut koinih tak vetih, na timthoih koinih duek ni. Te rhoi te na ka lamkah ni a thoeng.
13 Hlang thet neh lai panit la aka phae tah thae a phoei thil coeng, Te long ni hlang a yet kah rhoepnah khaw a phae.
14 Caemtuhnah loh hlang muep a hinghuen tih, amih te namtong taeng lamloh namtong taengla a thaek. Te long te khopuei vongcak khaw a phae tih, hlanglen kah im khaw a palet mah.
15 Caemtuhnah loh hlang haam nu khaw im lamloh a vai tih, amih kah thatlohnah phu te khaw a poeih pah.
16 Caemtuh hlamla lu aka thuk hlang tah duem pawt vetih, rhoepnah nen khaw khosa mahpawh.
17 Rhuihet neh a vuek vaengah a hma ni a om, te ol neh a vuek vaengah tah rhuh a paep sak.
18 Cunghang dongah aka cungku he yet coeng, Tedae olka dongkah aka cungku tah a tluk moenih.
19 Te dong lamkah aka khoem uh hlang khaw, a thintoek a yan hlang pawt te khaw, Te kah hnamkun loh a nan hlang pawt khaw, te kah hloong dongah a khoh pawt hlang khaw a yoethen.
20 Te kah hnamkun tah thi hnamkun la om tih, hloong khaw rhohum hlong la om bal.
21 Te dueknah khaw a thae dueknah la om tih, te ham tah hell ni a om coeng.
22 Hlacim aka vuei thai thaomnah he a om moenih, amih te hmaisai long khaw dom thai mahpawh.
23 Tedae Boeipa aka hnawt tah hmuilai kah thaomnah dongah cungku ni. Te vaengah amih te a dom vetih paa voel mahpawh. Amih taengah sathueng bangla a tueih vetih, Amih te kaihlaeng bangla a paco ni.
24 Na koerhang te hling neh na mak bangla, na ka dongah thohkhaih neh thohkalh khaw khueh van.
25 Sui ngun te tawh na bang thil bangla, na ol ham khaw coi neh coilung khueh pah.
26 Na hmuilai dongah a lolh pawt ham ngaithuen, te daengah ni rhongngol la nang aka mah te maeh la a cungku eh.