7
Bawkim Nawnnah
(Ezra 6. 13-18)
1 Te vaengah Coelesyria neh Phoenica kah khoboeih Sisnnes khaw, Sathrabuzanes khaw, a pueipo rhoek khaw, manghai Darius kah opaek te a vai uh. 2 Bibi cim te ngaithuen halue la a tungaep uh tih, Judah a hmca rhoek neh bawkim kah boeilu koek rhoek te khaw a talong uh. 3 A cim bibi khaw hma song tih tonghma Zekhariah neh Haggai long khaw ol a phong rhoi hatah, 4 Israel kah Boeipa Pathen rhang nen ni a coeng uh. Te dongah Persian manghai Cyrus khaw, Darius neh Artaxerxes khaw a kotling uh. 5 Im cim te Darius manghai a kum rhuk nah, Adar hla hnin kul hnin thum vaengah a coeng uh. 6 Israel pilnam boeih khaw, khosoih rhoek, Levi rhoek khaw, vangsawn lamkah aka mael tih amih taengah aka koep boeih khaw Moses cabu dongah a daek bangla a saii uh. 7 Boeipa im nawnnah ham te vaito yakhat, tutal yahnih, tuca yali, 8 Israel koca kah a lu hlainit a lo vanbangla, Israel kah tholh boirhaem ham te maetal pum hlai nit a paek uh. 9 Khosoih rhoek neh Levi rhoek te amah hui neh, a hnicu te rhongpai la pin pai uh. Moses cabu dongkah bangla Israel Pathen Boeipa bibi ham khaw, vongka boeih kah thohtawt rhoek khaw rhip om uh.
Yoom
(Ezra 6. 19-22)
10 Vangsawn lamkah aka mael Israel pilnam boeih loh amah kum kah hlakhat hnin hlai li vaengah tah Yoom a caak uh. Amah te tue vaengah khosoih rhoek neh Levi rhoek khaw amamih te ciim uh. 11 Amah te vaeng Judah rhoek bueng pawt tih Levi rhoek khaw amah ciim hamla cet uh. 12 Levi rhoek loh yoom hmueih te pilnam aka mael boeih ham khaw, khosoih rhoek neh amamih ham khaw a ngawn uh. 13 Vangsawn lamkah aka mael Israel ca boeih loh yoom hmueih te a caak uh. Khohmuen pilanam kah tueilaeh koi lamloh amamih te boeih hoep uh tih Boeipa te a tlap uh. 14 Vaidamding khotue te a tuem uh uh tih Boeipa taengah omngaih uh. 15 Amih kawng dongah Boeipa loh Assyria manghai kah kopoek khaw a tho sak tih, kholong kut khaw Israel kah Boeipa Pathen bibinah la a khueh.