16
Hlangtholh Soah Pathen Kah Toelnah
1 Camoe yoka te muep ngaih boeh, lailak cadil soah khaw kohoe sak boeh.
2 Amih te a ping mai akhaw amih te uem boeh, amih khuiah Boeipa aka rhih a om hae pawt atah.
3 Amih kah thingthuelnah dongah pangtung boel lamtah, a hlangmi dongah khaw hangdang poeh. Pakhat he khaw thawngkhat lakah then thai tih, lailak ca khueh lakah tah cakol la duek he then ngai.
4 Rhung tue pawt ah na nguek uh hae vetih, buengrhuet a hmata uh te ni na ming hae eh.
5 Ka mik loh te bang hno te muep a hmuh coeng, he lakah langya ngai hno khaw ka hna loh a yaak coeng
6 Hlangtholh rhoek tingtunnah he tah hmai hlup banghui la om, Altha namtu taengah khaw kosi rhong ni.
7 Amah kho khosuen hlangtlung khaw khodawk a ngai moenih, amih te a tlung neh boe a koek uh dongah.
8 Amah loh Lot kah imben rhoek khaw a hnaih moenih, amih kah a thilen te a tuei dongah.
9 Namtu a cungku soah khaw lungma a ti voel moenih, Amih kah tholhnah te a toeng uh pawt dongah.
10 Rhalkap thawng ya rhuk te khawm ta a thinthah neh a tingtun uh dongah ni a phae.
11 Thinthah hlang pakhat khaw om mai tih, dantat mueh la om koinih tih khobae rhambae la om ni. Boeipa taengah rhennah neh kosi khaw om, amah loh a rhen thai bangla kosi khaw a hong thai.
12 A rhennah bangla a phaepnah khaw len bal Hlang he a khoboe tarhing ah lai a tloek.
13 Hlang tholh he kutbuem nen khaw loeih pawt vetih, Hlang cim kah uehnah te khaw hnawt bal mahpawh.
14 Rhennah bibi boeih soah a hmuen a khueh tih, pakhat rhip loh a khoboe tarhing ah a doe.
15 Boeipa loh Pharaoh thin a len sak tih amah te hmat pawh, Tedae vaan hmuiah tlungthang la bi a bi ngaih dongah ni.
16 A sitlohnah he tah a saihluen boeih teaengah tueng tih, a rhilam rhui neh khoyin khothaih khaw boeih a rhi.
17 “Boeipa taeng lamloh ka thuh uh coeng, hmuen sang lamkah u long nim a lungbuei ah kai n'khueh eh. Pilnam te yet lakli ah u long kai m'ming, saihluen toeklek na mueh kai he bang lam ka om?” ti boeh.
18 Anunae, vaan neh vaan sosang aih, tangrhom dung neh diklai khaw, Boeipa loh a hip vaengah tah thuen uh coeng.
19 Tlang neh diklai khoengim khaw, liva neh lingluei khaw a so lamloh a sawt coeng.
20 He a lungbuei neh aka pha hlang a om moenih, a khosing te uh long a thui thai lek eh?
21 Hli thae te aka hmuh thai a om pawt bangla, a bibi khaw a kum ngai tah boeih a phah oeng.
22 A khoboe tiktamnah te thui hamla unim aka om tih, te rhoek te u long a rhing thai pai eh? A oltloek he tah bahoeng hla rhoe pai ta.
23 Te rhoek te yakingnah aka voei rhoek kah poeknah ni kotalh neh longphaelh hlang kah poeknah tah hlang ang ni.
Suencuek Dongkah Pathen Cueihnah
24 Ka ca aw hnatun lamtah mingnah la lo lah, ka ol he rhep hnatun ham pae lah.
25 Thuituennah he tluektluek bitni, Te dongah mingnah he phekphek thui.
26 A tongcuek lamkah a bibi dongah Boeipa loh a suen Te a saii vaengah a rhimong khaw a suem coeng.
27 A bibi te dungyan kah olkhueng neh a soepsoei coeng, a uknah he khaw cadilcahma boeih ham pawn ni. Amih te ponghalh uh pawt tih tawnba uh pawh Te dongah a hmakhuen khaw toeng uh pawh.
28 Amih te pakhat loh pakhat kalthalh la nen pawt tih, amih te Boeipa ol te aek uh tlaih pawh.
29 Te vaengah Boeipa loh diklai a sawt thuk coeng, Te dongah amah kah hnothen nen khaw a baetawt sak.
30 Diklai he mulhing hui boeih neh a thing tih, Te rhoek khaw diklai la mael uh.