18
Israel Sokah Khosae Then
1 Tedae na hlangcim rhoek ham vangnah a len om coeng, A thunkha rhoek loh a ol a yaak uh dae a muei hmu pawh, a patang uh pawt dongah yoethennah la a thui uh.
2 Na hlang cim rhoek tah uemonah neh om uh tih, tholh uh sitoe cakhaw amih taengah a tloh om pawh. Te vaengah amih taengah althanah a khueh te khawdawkngai hamla a bih uh.
3 Te dongah mingpawt longpuei ah na pilnam hoihaengkung la hmai tung aka vang te na paek. Khomik long do pawt tih omthennah yincaeh la poeh.
4 A thunkha rhoek tah hmaivang tal tih, hmaisuep kah thonglak nen ni a ting uh. Amih na ca rhoek te a kho tih thong a hlak uh, Na rhoek lamlong man diklai he olkhueng kah, vangnah aka duek tlaih pawt a paek suidae.
Egypt Caming Dueknah
5 Na hlangcim kah camoe rhoek ngawn ham ol a tloek uh vaengah, camoe pakhat tah a voeih coeng dae koep a hlawt. Te dongah dantat hamla camoe muep na loh tih, amih te tuili neh rhenten na thup.
6 Tekah khoyin te a pa rhoek taengah oepsoeh na thui pah coeng, te dongah ni olhlo a ming rhep dongah a om ngaih uh, tekah a khuiah ni a pangtung uh rhoe pai.
7 Hlangdueng kah loeihnah neh a thunkha kah mitmoengnah khaw na pilnam loh a lamtawn rhoe pai.
8 Kaimih kah thunka rhoek na dan na tat van vaengah, kaimih tah na taengla nan khue tih nan thangpom.
9 Pilnam then kah camoe cim rhoek tah, a huep la hmueihhlutnah a nawn tih, Pathen olkhueng dongah pakhat la ko vai uh. Tedong hlangcim rhoek khaw amah tlam ni, yoethennah neh yoethaenah te a cut hmaih uh. Te vaengah a pa rhoek koehnah te aka hlai la om uh coeng.
10 Tedae a thunkha rhoek kah a pangnah tah haehum la hum coeng. a ca rhoek rhaengsaenah khaw lungma la khawk thang coeng.
11 Sal khaw a boei bangla dantatnah pakhat neh dan a tat, hlang thawt khaw manghai bangla sundaehnah rhenten a yook coeng.
12 Amih te dueknah pakhat te rhenten a paan uh dongah, a rhok te tae ham khaw yet aih. Amih up hamla ka hing khaw a rhoeh la om pawh, Ca a thintlonah koek khaw vaikhat la rhen a thup pah dongah.
13 Amih kah hnam bibinah rhangneh a cungkuem he, aka tangnah mueh hlang la om uh cakhaw, A caming a thup pah vaengah tah, na pilnam te Pathen ca ni tila a ming uh.
14 A cungkuem te suepduep loh mongtoe la a khuk vaengah, khoyin khaw a rhakthuem hil ngalh yong coeng.
15 Na ol tah vaan lamlong khaw, na boei ngolkhoel lamlong khaw aka poci khohmuen laklung ah, hlangtlung hlangrhalh bangla thaomnah neh coe.
16 Na olpaek then te, cunghang hat la a khuen tih pai coeng. Te vaengah hno cungkuem he dueknah baetawt. Diklai ah a pai vaengah khaw vaan a puet.
17 Vaikhat la rhihom mueimang kah huithuinah loh, amih te mat a hih tih rhihnah long buengrhuet a muk.
18 Te dongah hela khat, kela khat duek dalh la suvaih uh, Balae tih a duek uh ming ham a saii uh.
19 He dongah amih te mueimang loh a huek tih, a rhalrhing sak. Te dongah nih metla a patang khaw a ming mueh la a mitmoeng pawt eh.
Khosoek kah Mitmoengnah
20 Dueknah kawng long hlangduen khaw a ben tih, khosoek kah hlangping soah lucik khaw pai coeng, kosi tah phat a pha uh moenih.
21 Hlang cuem tah hlangtang la om ham khaw loe tih, thangthuinah, huithuinah neh botui te, a bibi dongkah thingthungnah la a khuen. Thintoek khaw a oel tih pocinah khaw a bawt sak vaengah na sal la a om khaw a tueng sak.
22 Khosi te pumsa thaomnah neh noeng pawt tih, caempuei caempa rhangnen bal moenih. Cunghang neh a rhal a hnah rhang nen moenih, a pa rhoek taengah na paek paipi neh olhlo a poek rhangnen ni.
23 Duek tih khat soah khat yalh tih a hmoek vaengah, anih loh a sim tih kosi koep a hlam pah dongah, hingnah longpuei te a tuk pah.
24 A himbai dung tah diklai pum kah mueimae la om tih, a pa rhoek kah thangpom nah te lungto rhui li dongah a tarhit. A lu dongkah rhuisam dongah na boeimangnah om coeng.
25 Te rhoek loh phaekkung khaw a hnah tih anih loh te te rhih. kosi ta a ten mailai ham mah rhoeh coeng.